b"\n_START_ARTICLE_\nTeylers Hofje\n_START_SECTION_\nHist\xc3\xb2ria\n_START_PARAGRAPH_\nEl Teylers Hofje es va construir a Haarlem (Pa\xc3\xafsos Baixos), entre els anys 1785 i 1787, segons els pl\xc3\xa0nols de l'arquitecte Leendert Viervant. Aquest hofje (paraula holandesa utilitzada per descriure un hospici holand\xc3\xa8s amb un pati interior envoltat de petites cases, semblant als beguinatges flamencs) \xc3\xa9s un de la quarantena que originalment tenia la ciutat de Haarlem. Va ser fundat seguint la voluntat del comerciant, banquer i filantrop mennonita Pieter Teyler van der Hulst, gr\xc3\xa0cies al llegat que va deixar a la seva ciutat natal. El Museu Teyler, a poca dist\xc3\xa0ncia i, com hofje, ubicat a la vora del riu Spaarne, deu la seva exist\xc3\xa8ncia al compliment de la voluntat de Teyler._NEWLINE_Anteriorment, despr\xc3\xa9s de la mort de la seva dona l'any 1752, Pieter Teyler van der Hulst ja havia establert un hofje, tamb\xc3\xa9 anomenat Teylerhofje, als edificis restaurats per ell ubicats al sud del centre hist\xc3\xb2ric, prop de l'actual Museu Frans Hals. No obstant aix\xc3\xb2, Teyler tenia la voluntat de construir-ne un de nou a la vora del riu Spaarne, confiant-li el disseny de l'arquitecte Leendert Viervant, qui tamb\xc3\xa9 va fer els pl\xc3\xa0nols de la Sala Ovalada del Museu Teyler. El 1787, un cop acabat, l'antic Teylershofje es va traslladar a la seva nova ubicaci\xc3\xb3 vora del riu Spaarne, mentre que el seu edifici va servir de refugi pels pelegrins amb el nom de Vrouwe- en Antonie Gasthuys, nom que ha mantingut fins avui.\n_START_SECTION_\nDescripci\xc3\xb3\n_START_PARAGRAPH_\nAquest hofje, protegit com a Monument Nacional dels Pa\xc3\xafsos Baixos, consta de 24 cases adjacents d'una sola planta, d'aparen\xc3\xa7a simple i ordenada \xe2\x80\x94a part d'algunes finestres d'estil barroc i algun ull de bou\xe2\x80\x94, al voltant de tres costats d'un pati rectangular. El quart costat \xc3\xa9s l'entrada, la qual d\xc3\xb3na al riu Spaarne i que forma un voorgebouw (literalment, fa\xc3\xa7ana d'estil neocl\xc3\xa0ssic amb un alt p\xc3\xb2rtic recolzat amb columnes d\xc3\xb2riques i coronat per un front\xc3\xb3. El voorgebouw serveix com a llar del majordom i inclou una sala de confer\xc3\xa8ncies (regentenkamer) utilitzada pels administradors."